Akár 12 évet is kaphat a budapesti férfi, aki megszúrta 16 éves fiát
Az alkoholista férfi tavaly októberben szúrta hasba 16 éves fiát, aki próbálta elvenni tőle a kést.
Életveszélyt okozó testi sértés miatt emelt vádat a Fővárosi Főügyészség a budapesti férfi ellen, aki tavaly megkéselte 16 éves fiát.

A férfi egy VI. kerületi lakásban élt a feleségével és a gyermekeivel. Közülük a kisebbik fiú akkor 16 éves volt. Tavaly október 15-én reggel ért haza a munkából, majd ivott, összeveszett a feleségével, és ordítozni kezdett a házuk körfolyosóján.

A kiabálásra felébredt a 16 éves fiú, aki korábban többször anyja védelmére kelt. Alkoholista apját a szobájába akarta kísérni, de a férfi nem csitult, és a szobájában található szekrény fiókjából kivett egy kést. A fia próbálta elvenni tőle, ekkor szúrta hasba egy hátrafelé irányuló mozdulattal. Az édesanyja hívott rendőrt és mentőt.

A fiú súlyos, életveszélyes sérüléseket szenvedett, amelyekbe akár bele is halhatott volna, ha nem kap időben szakszerű ellátást.

A házkutatáskor a nyomozók a lakás egyik szobájában engedély nélkül tartott, emberi élet kioltására is alkalmas fogópisztolyt találtak, amit lefoglaltak. A fegyvert korábban a férfi szerezte be, akit akár 12 év szabadságvesztésre is ítélhetnek, ha bűnösnek találják.
késelés megszúr 16 éves fiú lőfegyver